Gibson
Gibson Brands, Inc. (ადრე Gibson Guitar Corp) — ამერიკული კომპანია, რომელიც აწარმოებს ელექტრო, აკუსტიკურ და ბას-გიტარებს, ასევე მუსიკალურ აპარატურას. დაარსდა კალამაზუში, მიჩიგანის შტატში. შტაბ-ბინა მდებარეობს ნეშვილში, ტენესში. კომპანიის ადრინდელი სახელწოდება იყო Gibson Guitar Corp., ხოლო ამჟამინდელი სახელი Gibson Brands, Inc. მიიღო 2013 წლის 11 ივნისს. კომპანია დააარსა ორვილ გიბსონმა 1902 წელს სახელწოდებით Gibson Mandolin-Guitar Mfg. Co. Ltd., სადაც თავდაპირველად იწარმოებოდა მანდოლინები. სწორედ მათ შეიმუშავეს პირველი არკტოპ-გიტარები, აგრეთვე 1930-იან წლებში კომპანიამ დაიწყო ფლეტტოპ-გიტარების წარმოება. 1944 წელს გიბსონი შეიძინა კომპანია Chicago Musical Instruments-მა. კომპანია ყიდის სხვადასხვა სახის გიტარებს, რომელთა შორისაა მსოფლიოში ერთ-ერთი ყველაზე ცნობილი გიტარები: Gibson Les Paul, Gibson SG, Gibson ES, Gibson Archtop, Gibson Explorer, Gibson Flying V და ა.შ. ის აგრეთვე ყიდის გიტარებს სხვადასხვა სავაჭრო ნიშნის ქვეშ. გიტარების გარდა, გიბსონი აწარმოებს სამომხმარებლო ტექნიკას მისი შვილობილი კომპანიების მეშვეობით, ისევე როგორც სხვადასხვა აუდიო აღჭურვილობას. 1969-1986 წლებში მას ფლობდა Norlin Corporation. 1986 წელს ის კვლავ წინა მფლობელმა შეიძინა. გიბსონი არის კერძო კომპანია, რომელსაც ფლობს კომპანიის თავმჯდომარე და აღმასრულებელი დირექტორი ჰენრი ჟუსკიევიჩი და კომპანიის პრეზიდენტი დევიდ ბერიმანი.